Íslenska vörumerkið Tulipop hefur komið víða við síðan það var stofnað árið 2010 . Vörulína þeirra jafnast á við hið finnska Múmín . Tulipop hefur haslað sér völl í sjónvarpi , í bráðskemmtilegum teiknimyndum sem sýnar eru á RÚV . Áður hafa einnig verið gefnar út bækur með furðuverunum frá Tulipop í aðalhlutverki . Fyrir jólin kemur svo önnur bók um Gló og Búa , Leyniskógurinn , sem Signý Kolbeinsdóttir semur texta við og mynskreytir með annarsheimslegum og litríkum myndum úr Tulipopheiminum . Geturðu sagt aðeins frá Tulipop til að byrja með ? „ Tulipop er ævintýraeyja þar sem 6 aðalpersónur búa . Sveppasystkinin Gló og Búi , skógarskrímslið Freddi , bláa bangsastelpan Maddý , gamla hauskúpan Kúpa og töfratréð Herra Barri . Þau eru öll vinir en hafa öll sín sérkenni og galla enda öll innblásin af vinum og minni nánustu fjöskyldu . “ Hvaða ævintýrum lenda Gló og Búi í ? „ Í Leyniskóginum gabbar Gló bróður sinn með sér í berjatínslu en er í raun á höttunum eftir stórhættulegu skógarskrímsli sem henni finnst mjög spennandi . “ Hvernig persónur eru Gló og Búi ? „ Þau eru algerar andstæður . Gló er ævintýragjörn og hugrökk . Hún er alltaf að finna upp á einhverju skemmtilegu en eiginlega alltaf hættulegu til að gera . Hún býr til galdraseyði , fer í rannsóknarleiðangra , skoðar og skimar og finnst allt sem er framandi spennandi . Búi á hinn bóginn er mjög rólegur og reglufastur . Honum finnst gaman að lesa og fræðast eins og systur sinni en gerir það bara í hengiruminu sínu . Hann er mikill hugsuður og heimspekingur og ræktar garðinn sinn af innlifun . “ Hvað viltu að lesendur taki með sér eftir lestur bókarinnar ? „ Markmiðið með öllum góðum sögum er ferðast án þess að færast úr stað . Ferðalög gera mann víðsýnni og þar af leiðandi gáfaðri . Ég vil að börn sem lesa Tulipop komi þaðan sem opnari greindari og glaðari manneskjur . “